L'Ajuntament rep els equips Benjamí i Sènior del Club de Patinatge Alas de Sagunt
16 de juny 2022

![](/media/yewhjwby/c_0206.jpg?width=850&height=566.9886363636364)

L'Ajuntament de Sagunt ha rebut esta vesprada en el Consistori als equips de les categories benjamí i sènior del Club de Patinatge Alas de Sagunt per a felicitar-los i celebrar els seus recents èxits.

L'equip Benjamí, per la seua part, ha guanyat la Lliga Autonòmica Benjamí. Cal destacar que és la primera vegada que el club aconseguix guanyar una lliga autonòmica. La seua entrenadora i directora esportiva és la gran aposta del Club esta temporada, Ainhoa Merino. «**És la responsable de totes les millores esportives que estem aconseguint**», asseguren des del club. Han acudit tots els jugadors i jugadores de l'equip, capitanejats per Álvaro Verdejo Hernández, qui ha presentat la copa.

El regidor delegat d'Activitat Física, Salut i Esports, Javier Timón, ha felicitat a tots els jugadors i jugadores, «**ja que sou els principals protagonistes**» i, també, a Ainhoa Merino, a José Sánchez i Jorge Baños pel treball realitzat: «**Per tots estos èxits desitgem trasllar-vos la nostra felicitació i reconeixement de l'Ajuntament de Sagunt i de tota la ciutat pel vostre magnífic treball, la vostra dedicació i per representar tan dignament al nostre municipi per tots aquells llocs pels quals heu competit**». També, «**volem felicitar-vos per ser un club compromés amb el treball de base i amb l'educació en valors, liderant un projecte en constant creixement i evolució fruit d'un treball intens, incansable i inconformista que us ha convertit en un referent esportiu a la nostra ciutat i en un orgull per a tots i totes**».

Per la seua part, l'alcalde de Sagunt, Darío Moreno, ha recalcat la importància de «**les primeres vegades**»: «**És important reconéixer estos primers èxits perquè demostra la consolidació de l'equip, l'aposta seriosa que s'ha fet per part de la directiva i per part de totes les persones que formeu part del club i que, a més, sempre té un obstacle afegit quan parlem d'esport minoritari, per això consolidar-se, continuar creixent i ser un referent més enllà de la ciutat implica moltíssima faena darrere**».

![](/media/qldntdp4/c_0273.jpg?width=850&height=566.9886363636364)

D'altra banda, l'equip Sènior, es va proclamar guanyador de la Copa Federació Sènior el passat cap de setmana, també per primera vegada en la història del club. Esta temporada han sigut també subcampions de la Lliga Autonòmica Sènior i subcampions de Lliga Nacional Plata. Els seus entrenadors, José Sánchez i Jorge Baños «**han fet una gran faena amb l'equip**», comenta el club. Ha presentat la copa el capità de l'equip, Javier López Rus, acompanyat pels seus companys i companyes. Cal destacar que es tracta de l'únic equip Sènior de la Comunitat Valenciana en el qual compten amb el gènere femení per a jugar i competir.

Finalment, el president del Club de Patinatge Alas de Sagunt, Sergio Martínez, ha destacat que «**hi ha molta faena darrere de tot això, és una dedicació diària, que sense el suport de les famílies i de les institucions no seria possible**». Ha aprofitat l'ocasió per a agrair la implicació dels pares i mares, «**per tot l'esforç que feu en un club com el nostre d'un esport minoritari com és l'Hoquei Línia**» i ha afegit: «**Hui és un dia molt feliç per a mi perquè estem ajuntant a la primera generació d'Hoquei Línia Alas de Sagunt que va començar fa 11 anys amb la més jove. Jo espere que els xicotets aprenguen dels majors i que els majors reflectisquen en els xicotets el que és el club, el que és la nostra casa i el que volem que siga en un futur**».

A l'acte han assistit l'alcalde de Sagunt, Darío Moreno; el regidor delegat d'Activitat Física, Salut i Esports, Javier Timón; el president del Club de Patinatge Alas de Sagunt, Sergio Martínez Fraile; la directora esportiva i entrenadora, Ainhoa Merino Blázquez; l'entrenador, Jorge Baños Quiroga i la representant de la directiva, Ana Rus.

![](/media/0rrfe4ut/c_02284.jpg?width=850&height=566.9886363636364)

![](/media/mhgll1l4/c_0289.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/l-ajuntament-rep-els-equips-benjami-i-senior-del-club-de-patinatge-alas-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-rep-els-equips-benjami-i-senior-del-club-de-patinatge-alas-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-rep-els-equips-benjami-i-senior-del-club-de-patinatge-alas-de-sagunt/ "Linked In")
*   [](mailto:?body=https://aytosagunto.es/va/actualitat/l-ajuntament-rep-els-equips-benjami-i-senior-del-club-de-patinatge-alas-de-sagunt/)